**Degeaba baţi la uşă, toamnă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu m-ademeneşti cu vinul

Şi cu aroma de gutui,

Cât eşti de mândră, de bogată

Te rog frumos să nu-mi mai spui…

Să nu-mi mai aminteşti de plânsul

Şi cântul trist de chirieci,

Eu ştiu prea bine că pustiul

Rămâne-n urma ta când pleci.

Să nu mi te aşterni în cale

Cu frunze galbene şi moi,

Căci nu mă minţi, după o vreme

Aduci doar burniţe şi ploi.

Degeaba baţi la uşă, toamnă,

Cu stropii tăi mărunţi şi reci,

De pragul casei nu te las,

Nu mi te las curând să treci.